Siseminister otsustas nüüd kogu asjale  lõpu teha. 18. novembril vangistati Aadam Peterson, kolm saatkonna liiget aga kutsuti siseministri juurde, kus viibis tõlgina ka Liivimaa rüütelkonna sek­retär v. Grünewaldt. Minister noomis saadikuid veel kord, et nad pole tõtt tunnistanud ega üles andnud oma palvekirjade tõlkijat. Nende üldpalvekiri sisaldavat palju ebatõdesid. Et aga mehed sellest pole olnud teadlikud, andestatavat neile. Edasi püüdis minister Valujev kaitsta Liivimaa eripärasusi, rõhutades saadi­kuile, et nii kuis inimesed, taimed ja  olukorrad on igal maal erinevad, ei võivat ka Liivimaa saada Venega ühesuguseid seadusi. Minister andis talupoegadele nõu otsida endile paremaid juhte ja mitte pöörduda inimeste poole, kes on viinud neid kahjulikele sam­mudele. Vastust oma palvekirjadele nad ärgu lootku; küllalt ole­vat neile teadmisest, et nende palvekiri on ministri käes ja et tema selle sisu tunneb.